arnastofnun/IGC-2024 huggingface dataset:
Einn skattur má hækka

Fréttablaðið hefur eftir OECD, að skattar hafi hækkað hér meira en víða annars staðar milli 2013 og 2014. Að venju hagstera eru bara nefndar breytingar, ekki undirliggjandi stærðir. Ekki er minnst á skattbyrðina. Í sama plaggi segir samt OECD, að skattbyrði sé ekki hærri hér en annars staðar í Evrópu. Blaðið forðast að nefna það. Meira að segja lægri en í Svíþjóð, Danmörku, Finnlandi, Noregi, Belgíu og Frakklandi. Þau lönd hafa líka varið innviði á erfiðum tíma, en við ekki. Hefðum raunar átt að hækka skatta meira til að verja velferð, heilsu og menntun. Til dæmis með því að hækka auðlindarentu kvótagreifanna.
Eymdarguð á Íslandi

Átta mig ekki á, að zúismi sé almennt talin hin eldforna trú Súmera. Zú er bara stytting fyrir misskilning á orðinu Anzú, sem var minni háttar guð í fuglslíki. Framdi ósvinnu í guðahópnum. Stal kórónu aðalguðsins, flaug með hana upp á fjall og var skjótlega drepinn. Helztu guðir Súmera voru Anu, Enlil og Inanna. Einhver húmoristi skáldaði zúisma sem númeri í trúarbragðasögu. Íslendingar eru manna trúgjarnastir. Anzú er hér allt einu orðinn að formlegu guðsfyrirbæri með sinn eigin söfnuð. Líklega hefur honum aldrei áður hlotnazt slíkur heiður á 5000 ára eymdarævi í Mesópótamíu. Á Íslandi verða aumingjarnir heimsfrægir.
Kærið Martin fyrir landráð

Draga þarf Martin Eyjólfsson sendiherra fyrir dóm við fyrsta tækifæri vegna meintra landráða. Hefur um árabil staðið fyrir hönd Íslands að leynifundum, þar sem verið er að undirbúa skert fullveldi Íslands. Gera það skaðabótaskylt fyrir tekjumissi, sem auðhringir telja sig sæta vegna neytendalaga, náttúruverndar og verndunar láglaunafólks. Til dæmis vegna ákvarðana loftslagsfundarins í París. Landráðin áttu að vera leynd í fimm ár fram yfir gildistöku. Þetta eru TISA-viðræðurnar. Við vitum um þær aðeins vegna uppljóstrana Wikileaks. Hann heldur áfram makkinu, þótt komizt hafi upp um það. Með kæru á hendur honum er hægt að finna, hver sendi hann í þennan hernað gegn Íslandi. Hvers vegna hann hefur þar frumkvæði og hvaða skjól hann hefur hjá utanríkisráðherra.
Haugalygi og excel

Nýja stigbeygingin á lygi er þessi: Lygi, haugalygi, excel. Hagstofan varð að athlægi, þegar hún reyndi að sýna lítinn fólksflótta. Strax var bent á ranga reikningsaðferð. Fólksflótti er mikill í góðærinu, einkum hjá ungu fólki. Nú er Landsbankinn kominn í sama gír, lítur upp úr excel-gröfunum og segir kaupmátt slá Íslandsmet. Kærir sig ekkert um að horfa á veruleikann. Ef sumum er heitt og öðrum kalt, er þjóðin alls ekki í notalegum yl. Lífskjör eru óvenjulega döpur hér í sögulegum samanburði og í samanburði við nálæg lönd með svipaða landsframleiðslu. Fyrirtæki og bankar stela kaupmættinum framhjá skiptum.
Nýtt jafnvægi hélzt

Snemma í marz á þessu ári fór fylgi flokkanna á flot og var í lok apríl komið í núverandi horf. Eitthvað gerðist með fólki í marz-apríl, sem olli þrepahlaupi. Eftir fyrri smáskjálfta streymdi fylgið frá Framsókn, Samfylkingu og Bjartri framtíð til Pírata. Fylgi Sjálfstæðisflokks og Vinstri grænna stóð hins vegar að mestu í stað í flekahlaupinu. Pólitískan miðjan flaut, en kantarnir héldu. Allt er þetta forvitnilegt, hlaupið sjálft og síðari ró. Hlaupið fann strax nýtt jafnvægi, sem hefur haldizt í sjö mánuði. Fólk ákvað sig í vor. Sennilega kostar það stórbrotin lygaloforð Framsóknar í kosningum að raska því að nýju.
Þjóðnýtum lífeyrissjóðina

Eignarhald lífeyrissjóða á helztu glæpafyrirtækjum landsins sýnir okkur inn í skuggalega framtíð hins tvíhöfða Janusar. Atvinnurekendur og verkalýðsrekendur hafa tekið saman höndum um að yfirtaka eignarhald á atvinnu. Verkalýðsfélög eru farin að taka hagsmuni lífeyrissjóða fram yfir hagsmuni þræla sinna og lífeyrisfólks. Smám saman stækkar hlutur hins nýja helvítis í þjóðarbúskapnum. Verkalýðsfélög hjálpa við að halda launum niðri og okrinu uppi, svo að eignir lífeyrissjóða skili sem mestum arði. Sjáið bara olíufélögin og bankana. Þessu verður aðeins breytt með handafli ríkisins, sem þjóðnýtir lífeyrissjóðina.
Dansað í takt

Þegar þrjú fyrirtæki stjórna markaði, er það fáokun. Olíufélögin dansa í takt. Fá aukalega 4-4,5 milljarða út úr fólki að mati Samkeppniseftirlitsins. Harðari er fáokun bankanna þriggja, sem græða níutíu milljarða í ár. Margir tugir af þeim milljörðum eru afleiðing fáokunar. Bankarnir dansa í takt. Talan er nógu há til þess. Fólk hefur ekki í önnur hús að venda. Verður að skipta við einn þriggja banka, eins og það verður að skipta við eitt þriggja olíufélaga. Sama í dagvörukeðjum. Þær dansa nákvæmlega í takt, með fyrirfram ákveðnum verðbilum. Sami taktur er í tryggingum og vöruflutningum. Fáokun mjólkar þjóðina um hvað, alls hundrað milljarða á ári? Frjáls markaður birtist Íslendingum sem þrælkun.
Hinn nýi heimur Rio Tinto

Lærdómsrík er framganga Rio Tinto í vinnudeilunni í Straumsvík. Við sjáum, hver staðan verður, þegar risafyrirtækin taka við stjórn heimsins eftir TISA/TTIP samningana í Genf. Þá verður auðvelt að skófla upp staðbundnum fyrirtækjum og setja starfsfólkið í spennitreyju. Eftir yfirtökuna verða greidd sultarlaun til innfluttra þræla hjá vinnuleigum. Hyggist ríkisstjórnir grípa til varna, munu risafyrirtækin láta gerðardóma úrskurða sér hrikalegar skaðabætur fyrir tjón á ráðgerðum arði. Umhverfisvernd og lágmarkslaun verða skaðabótaskyld. Ríkin afla á móti tekna með sölu mannvirkja og þjónustu til einkarekstrar. Jörðin verður skuldafangelsi þræla.
Ranga mantran um íslam

Oft les ég á vefnum möntruna um, að terror íslamista hafi „akkúrat ekkert“ með trú að gera. Mantran er ekki bara jafnröng og aðrar möntrur, heldur beinlínis kolröng. Terror íslamista á rætur í trúnni. Íslam var frá upphafi herská, fór með sverði um lönd og álfur. Á síðustu öld beið íslamski heimurinn ósigur fyrir vestrænni tækni, gerðist fráhverfur vestrænum áhrifum. Öfgatrú magnaðist meðal súnníta og sjíta. Salafistar og wahabítar túlkuðu kóraninn til miðalda. Sá er vandinn, sem við er að etja. Helmingur múslima í Svíþjóð telur brýnna að fylgja ýktu sharia en landslögum. Þorri danskra múslima telur sig ekki vera Dani.
Séríslenzk fáokun

Eldsneyti kostar fólk 4-4,5 milljörðum meira en það þarf að gera vegna fáokunar á markaði. Ósjálfsráða taugakerfið í stjórnendum olíufélaga gerir þeim kleift að haga olíuverði sjálfvirkt. Þurfa ekki einu sinni að fara á leynifundi uppi í Öskjuhlíð. Þannig er markaðurinn yfirleitt á Íslandi, hann er fáokun, sem okrar á notendum. Hinir ríku verða ríkari og hinum fátækari er haldið við hungurmörk. Meðaltalið er sjálfsagt í lagi í línuritum bófanna, en almenningur étur ekki excel. Hér ríkir fáokun í eldsneyti, í dagvöruverzlun, í búvöru, í tryggingum og svo framvegis, en einkum þó grimm í bönkum. Því eru Íslendingar bláfátækir.
Rót hryðjuverkanna

Vanheilög er sambúð Bandaríkjanna og Sádi-Arabíu. Miðaldaríkið á Arabíuskaga er eitt versta ríki heims. Þar á ofan notar það olíupeningana frá Bandaríkjunum til að grafa undan vestrænum ríkjum. Til að þjálfa klerka, sem æsa til aðildar að Isis. Og til hryðjuverka meðal nútímalegri múslimaþjóða og á vesturlöndum. Terror múslima er að mestu borgaður af Sádum, rétt eins og moskan í Stigahlíð. Enginn ætti að koma nálægt prinsafansi Sádi-Arabíu, þótt Bandaríkin og forseti Íslands nuddi sér utan í dólgana. Væri ekki hinn öfgafulli wahabismi Arabíu, mundi öfga-íslam ekki vera til meiri vandræða í heiminum en öfga-kristni.
Krumpaðast í heimi

Í flestum ríkjum er þorri fólks heilbrigður og miskunnsamur. Líka í ríkjum, þar sem harðstjórar eru með djöfulskap og halda uppi stríði gegn eigin fólki eða öðrum. Undantekning er Ísrael. Það er gegnrotið sem ríki og sem þjóð. Hvar sem litið er, þá er illskan allsráðandi. Í ríkisstjórn. Í dómstólum. Á þingi. Í her og lögreglu. Hjá landnemum. Hjá kjósendum. Netanjahu er sama fól og hver annar Ísraeli. Ekkert dæmi er í heiminum um, að hálf þjóð krumpist að hætti Ísraels. Samt er þjóðinni hampað, ekki bara af helsjúkum Bandaríkjunum, heldur líka af Evrópu. Ísrael leyfist ranglega að taka þátt í margs konar evrópsku samstarfi.
Haltu kjafti og hlýddu

Áróður brauðmolatrúboða snýst um, að kaupmáttur launa sé núna meiri en hann var 2007. Þeir eru að segja þetta fólki, sem fær minna en 500.000 krónur á mánuði. Líklega sér hálf þjóðin betur á eigin skinni þann veruleika, sem hagstofur og greiningadeildir sjá ekki. Af einhverjum ástæðum telja trúboðar, að þetta fólk sé móttækilegt fyrir línuritum um það efni. Hægt sé að telja fólki, sem hvorki getur leigt né keypt né farið til tannlæknis, trú um, að það hafi það helvíti gott. Eigi bara að halda kjafti, hlýða og éta panodil. Ég held samt, að margir sjái á eigin skinni, að lítið samband er milli línurita úr excel og veruleika.
Ekki framleiða vanda

Myndin af löggurassi með skammbyssu í hulstri í Ljósavatnsskarði var áminning um, að reglur gilda ekki um löggur. Hún sagðist hafa gleymt að skila byssunni í þar til gerðan kassa í bílnum. Einmitt. Franska löggan var ekki fyrr búin að fá herlög vegna hryðjuverka íslamista en hún byrjaði að misnota þau á torgum úti gegn umhverfissinnuðum. Þannig er það alltaf alls staðar, löggan gengur lengra en reglur leyfa. Hún er löggan. Eins og með rafbyssurnar, sem voru búnar að drepa mörg hundruð manns í Bandaríkjunum áður en löggan fór að viðurkenna, að þær væru banvænar. Við eigum ekki að framleiða vanda með auknum lögguheimildum.
Ekkert kallar á byssur

Ekkert hefur gerzt, sem kallar á byssur í löggubíla. Hér er löggan einfær um að drepa menn, án þess að hafa vopn í bíl. Kom í ljós í desember 2013. Engir eru hér hættulegir nema löggurnar. Trúarnöttarar drepa ekki fólk, hvorki kristnir né aðrir. Handtökuaðferðir löggunnar hafa hins vegar náðst á myndskeið. Og þar þarf ekki að bæta við byssum. Skæðasti nöttarinn er Ríkislögreglustjórinn (með ákveðnum greini), sem hótar fólki á vínbörum. Fráleitt er, að Nordal geti án pólitískrar umræðu látið Stjórann hafa sjálfdæmi um byssunotkun löggunnar. Sjálfdæmi undir geldu og gagnslausu innra eftirliti kerfiskarla, sem segja já.
Uppþot á Flokksfundi

Uppistand var á fjölmennum fundi sjálfstæðismanna í Kópavogi um stöðugleika, skatt eða framlag. Fólk gerði harða hríð að Sigríði Á. Andersen, sem reyndi að verja framlagið. Það hótaði að segja sig úr flokknum, ef hann tæki ekki sönsum og færi að gæta hagsmuna almennings. Þegar sá ágæti

HALLDÓR Jónsson bloggari er farinn að lýsa uppþoti á slíkum fundi, er greinilega eitthvað stórt að gerjast. Enda eru almennt hlýðnir flokksmenn farnir að klóra sér í höfðinu eins og Halldór. Skilja ekki eindreginn fjandskap forustunnar við hagsmuni fólksins. Kannski er loksins kominn tími á, að botninn detti úr Flokknum og innihaldið fari á flakk.
Dauf eyru terrorista

Páll Matthíasson læknir og forstjóri Landspítalans lýsir Vigdísi Hauksdóttur og Guðlaugi Þór Þórðarsyni: „Framkoma forystu fjárlaganefndar og skilningsleysið á þörfum þeirrar grunnþjónustu fyrir almenning, sem sjúkrahúsið veitir, olli mér vonbrigðum. Vonbrigðum í ljósi mikilvægis og umfangs málaflokksins og þess skýra vilja þjóðarinnar, sem kemur fram í skoðanakönnun eftir skoðanakönnun; að forgangsraða eigi í þágu heilbrigðisþjónustunnar umfram annað.“ Læknirinn hélt, að Vigdís og Guðlaugur Þór vildu heyra vit. En það vilja þau ekki. Þau eru bara terroristar einkavinavæðingarinnar, beinlínis að reyna að rústa spítalanum.
Loforð skreppur saman

Eina tölusetta og tímasetta loforð okkar fyrir umhverfisfundinn í París er 40% minnkun á losun koltvísýrings frá fiskiskipum. En upphafspunktur loforðsins er ekki 2015, heldur 1990. Sigrún Magnúsdóttir lofar að gera það á næstu árum, sem aðrir hafa gert í aldarfjórðung! Af þessum 40% var þegar búið að framkvæma 38%, þegar hún varð ráðherra. Aðeins eru eftir 2% loforðsins handa henni. Dæmigert fyrir Framsókn. Hún lýgur ekki bara að Íslendingum, heldur öllum heiminum, eins og enginn taki eftir. Framsókn er einfaldlega eðlislægt að ljúga, jafnvel þótt það borgi sig ekki. Hlutskipti tækifærissinna, sem reyna að fiska í gruggi.
Ungir flýja lágu launin

Tölur Hagstofunnar um lítinn landflótta Íslendinga fást með því að setja árin 2012-2013 í pott með árunum 2014-2015. Samanlagt er tímabilið í lagi. Flóttinn var lítill fyrri hlutann, mikill seinni hlutann. Allan tímann var uppgangstími. Við þær aðstæður var brottflutningur jafnan lítill áður fyrr. En árin 2014-2015 eru fyrsta tímabil landflótta á uppgangstíma. Þetta kemur einkum sterkt fram í miklum flótta fólks á aldrinum 20-35 ára. Það flýr land, þótt atvinna sé næg. Það flýr, því að kaupið er of lágt. Hálf þjóðin lifir við kaup, sem nægir ekki til framfærslu og húsnæðis. Og það er afrek ríkisstjórnar græðgisgreifanna.
Sultarlaun á þenslutíma

Á vefnum hafa birzt fréttir af ungum manni, sem fékk útborgaðar 208.000 krónur á mánuði hjá Granda fyrir rúmlega dagvinnu. Það eru sennilega rúmlega 250.000 brúttó. Fyrirtæki, sem græðir milljarða, hefur ekki efni á sómasamlegu kaupi á gólfinu. Hér er rekin ferðaþjónusta, sem borgar svipuð sultarlaun á gólfinu, til dæmis bílstjórum og hótelstarfsfólki. Samt er hún að bresta á límingunum út af vaxandi álagi. Skil ekki í fólki að sætta sig við svona rugl á þenslutíma. Fyrirtæki, sem tíma ekki að borga fólki á gólfinu 500.000 krónur á mánuði, eiga engan tilverurétt. Líklega er það stjórnlaus græðgin, sem ræður helför þeirra.
Eineltið á Skólavörðustíg

Félagslegur rétttrúnaður er torsótt hugtak. Hver er þessi rétttrúnaður og hver stjórnar honum hvers vegna? Við heyrum önnur hugtök nefnd í sömu andrá, svo sem Góða fólkið, Hverfi 101, Latté-lepjandi lopatreflar. Til að kasta benzíni á eld segi ég þetta öllum hægri vinum: Að félagslegur rétttrúnaður sé staðsettur á stéttinni fyrir utan Kaffifélagið. Þar úthluti Egill Helgason verkefnum til okkar legátanna. Sem síðan förum á Mokka að lepja latté og slá eineltið inn á vefinn. Eineltið á vegum Egils hafi þegar lagt Sigmund Davíð í eyði og að ÓRG og legátar hans, DO & HHG, séu nú í sigtinu. Það finnst vinum mínum átakanlegt.
Svart er hvítt

Veganesti íslenzka ríkisins á umhverfisverndar-ráðstefnunni í París er svo sem ekki neitt annað en minnkun á útblæstri fiskiskipa. Hitt eru bara áætlanir um áætlanir um áætlanir án útreikninga og tímasetninga. Ekki er minnst einu orði á ráðagerðir um stóriðju um allar trissur, í Helguvík, á Grundartanga, á Bakka og á Hafurstöðum. Eitthvað meira en lítið þarf til að koma því fyrir innan í óskhyggjunni. Að kalla veganestið sóknaráætlun er ekki bara hlægilegt, heldur beinlínis þverstæða. Hér mun útblástur ekki minnka um 40% á næstu árum, heldur stóraukast. En Sigrúnu Magnúsdóttur munar ekki um að segja að svart sé hvítt.
Segist vera óhæfur

Ólafur Ragnar Grímsson segir samkvæmt fyrirsögn í Kjarnanum, að forsetinn eigi ekki að haggast í öldurótinu. Samkvæmt því telur hann sig óhæfan til að vera forseti. Hefur nefnilega í þrígang ekki bara haggast, heldur umturnast 180° í öldurótinu. Fyrst þegar hann strikaði yfir vinstra fylgi sitt og gerðist hægri forseti. Síðan þegar hann strikaði yfir ofsafengið dálæti á útrásarvíkingum í hruninu og gerðist andstæðingur útrásarinnar eftir hrun. Í þriðja sinn þegar hann strikaði yfir ofsafengið dálæti sitt á arabískum furstum og öðrum þriðja heims illmennum og gerðist gamaldags vestrænn. Svona flautaþyrill dugir ekki.
Bakslag í einkavæðingu

Sænska ríkisendurskoðunin hefur fundið út, að skattgreiðendur töpuðu ógrynni fjár á einkavæðingu í heilsugeiranum. Einkareknar heilsugæzlustöðvar skiluðu verri þjónustu fyrir meiri peninga. Einkum versnaði þjónusta við þá, sem minna mega sín, fátæka og veika. Stundum neyddist ríkið til að draga einkavini að landi. Svipað gerðist í danskri einkavæðingu heilsuþjónustu. Hjúkrunarheimili voru illa rekin, veittu vonda þjónustu, svo að ríkið tók þau yfir að nýju. Við þekkjum svipað ástand hér í albanísku sjúkrahóteli Ásdísar Höllu. Einkavæðing heilsuþjónustu er trúarofstæki græðginnar, sem kostar meira fé fyrir lakari þjónustu.
Illur ráðherra kveinar

Velferðarráðherra vill ritskoða fjölmiðla og internetið. Flokkar gagnrýni á sig sem hatursorðræðu! Eygló Harðardóttur finnst þeir vega of hart að stjórnsýslu hennar. Hún þykist vera gæðablóð, sem vilji öllum vel. Auðvitað er henni velt upp úr tjöru og fiðri. Hún hefur nefnilega aldrei látið gott af sér leiða, bara flutt með sér böl. Hefur skoðað mál, skipað nefndir, látið gera gátlista. Ræðst að lítilmagnanum. Hrifsar af öldruðum og öryrkjum hækkanir, sem þeir eiga inni um áramótin. Einstæð svívirða Eyglóar. Ekkert hefur heldur gerzt til að frelsa fólk úr spennitreyju okurvaxta af húsnæðislánum. Eygló er mjög illur ráðherra.
Misheppnað Ísland

Ísland er að verða misheppnað ríki. Kjósendur fela bófum og bjánum að stjórna. Lög og réttur eru einhvers staðar langt frá réttlæti. Embættum er ráðstafað eftir andverðleikum. Landspítalanum, heilsugæzlustöðvum og skólum er meira eða minna rústað. Græðgin veður uppi algerlega stjórnlaus. Gæludýr pilsfaldastefnu heimta ríkisfjármagnaðan einkaarð. Lýðurinn á 300.000 króna sultarlaunum. Erum þó ekki eins illa sett og ríki með heil hverfi sem ríki í ríkinu. Sum full af fólki, sem hafnar staðarvenjum, önnur byggð auðgreifum og læst fyrir plebbum. Vestrið stefnir sem læmingjar að endalokunum. Lýkur með blóðugum heykvíslum.
Misheppnuð ríki

Ríki eru misheppnuð, er félagslímið eyðist. Þegar lög og réttur bresta. Þegar pólitíkusar vinna í þágu auðgreifa gegn þjóðarhag. Bandaríkin eru gersamlega misheppnuð. Þar liggja gjárnar kruss og þvers um samfélagið. Önnur útgáfa er múslimavandinn í Evrópu. Belgía er sögð misheppnað ríki vegna Molenbeek hverfis og Svíþjóð vegna Rosengård hverfis. Tvö dæmi um ríki í ríkinu, þar sem löggan þorir ekki að láta sjá sig. Molenbeek var uppspretta hryðjuverkanna í París. Lausnin verður ekki að senda herinn inn, heldur að 1) fjötra græðgi auðgreifa, 2) hafna miðöldum múslima og 3) líma samfélagið aftur saman með auknum jöfnuði og 500.000 króna launabotni á mánuði.
Bless Rio Tinto

Ef álverinu í Straumsvík verður lokað, þarf það samt að kaupa orku í tvo tugi ára í viðbót. Ég sé ekki, að það geti snúið sig út úr samningum án aðstoðar stjórnvalda. Sem geta tæpast troðið stóriðju undir pilsfaldinn vegna þrengsla á þeim slóðum. Rio Tinto getur að vísu hlaupizt af landi brott frá gjaldþrota ómaga, sem aldrei hefur borgað neitt til ríkisins. Ótal kostir eru í boði að nýta rafmagnið á arðbærari hátt. Sparar okkur að leggja fé í umdeild orkuver á hálendinu. Álverið í Straumsvík hefur alla sína ævidaga verið niðursetningur á þjóðinni. Hér er nóg að hafa af arðbærari vinnu og tækifærum. Bless Rio Tinto.
Engar miðaldir hingað

Þegar flóttamenn fara að koma hingað, vænti ég, að menningarheimur okkar verði rækilega útskýrður fyrir þeim. Að hér sé alls ekki rekin fjölmenningarstefna að hætti Svía. Þvert á móti sé staðið fast á veraldlegum grunngildum vesturlanda, mannréttindum og tjáningarfrelsi. Munum ekki stíga eitt skref afturábak í átt til miðalda til að þóknast nýbúum. Sharia og önnur verkleg guðslög verði talin stjórnarskrárbrot, þar með talið verklegt feðra- og karlaveldi. Hér verður ekki ríki í ríkinu að hætti Svía. Við munum læra af biturri reynslu þeirra og skrúfa strax fyrir vandræðin. Aðeins meðtaka jákvæðar hliðar af innflutningi nýbúa.
Þekkjast af vinum sínum

Ekki er vandræðalaust að vera í bandalagi við Bandaríkin. Í þriðja heiminum treysta þau ævinlega á verstu bófana. Miðaldagreifa á Arabíuskaga og íslamista í Tyrklandi, sem styðja hryðjuverkamenn leynt og ljóst. Þess vegna var stríð Bandaríkjanna við Isis að mestu leyti sýndarmennska. Eins og kom í ljós, þegar Rússar tóku frumkvæði. Nú hafa íslamistar í Tyrklandi ögrað heimsfriðnum með því að skjóta niður rússneska herflugvél. Bandaríkin bera auðvitað í bætifláka fyrir bófana í Tyrklandi. Einu sinni átti Nató að takmarka sig við Evrópu, en langt er síðan það efndi til ófriðar og fjöldamorða víðs vegar um heiminn.
Illugi er stórslys

Illuga Gunnarssyni hefur slátrað fullorðinsfræðslunni, stolti skólakerfisins. Nemendum 25 ára og eldri fækkaði um 742 milli áranna 2014 og 2015. Þess vegna var Illuga illa við hana. Allt, sem gengur bærilega hjá ríkinu, er á dauðalista öfgagræðginnar. Vildi líka slátra tónmennt, en tókst ekki alveg. Ræðst ítrekað á Ríkisútvarpið, sem honum þykir ekki nógu hallt undir bófana. Illugi hatar alla ljósa punkta í ríkisrekstrinum. Þess á milli útvegar hann húsbónda sínum, Orku Energy, forgang fram fyrir önnur íslenzk fyrirtæki í orkudílum við Kína. Illugi er stórslys, fanatískt dæmi um rússneska pilsfaldastefnu bófaflokksins.
Kristján er stórslys

Annað stórslysið í ríkisstjórn öfgagræðginnar er Kristján Þór Júlíusson. Hefur á skömmum tíma breytt Landspítalanum úr alvöru evrópsku sjúkrahúsi í eins konar sjúkraskýli í eyðimerkurstyrjöld. Biðlistar þar lengjast hratt og fólk deyr á biðlistum. Óralangt frá því evrópska sjúkrakerfi, sem þorri þjóðarinnar dreymir um. Aðförin er í andstöðu við yfirlýstan þjóðarvilja í skoðanakönnunum. Hún er markviss aðgerð til að skapa svigrúm fyrir einkavinarekstur í stíl við Albaníu-sjúkrahótel Ásdísar Höllu, sem grætir sjúklingana. Nú er byrjað að albanísera heilsugæzluna. Kristján Þór er stórslys, blindur þræll græðgishyggju Flokksins.
Dauðaþögn og pirringur

Er Kjell Stefan Löfven sagði Svía hafa verið einfeldninga í innflytjendamálum, var það áfall fyrir fjölmenningarsinna. Sjálfur forsætisráðherra kratanna hafði fórnað höndum og játað vangetu fjölmenningar. Á sama tíma er fólk að fatta, að upplýsingar um aðlögun múslima hafa einkennst af þöggun. Glæpir þeirra eru til dæmis faldir undir öðrum liðum í bókhaldinu. Vandinn er töluvert meiri en talið var. Hér tóku sumir Löfven með háværri dauðaþögn og aðrir með pirringi. Ljóst má vera, að Svíþjóð fetar eftir Danmörku, Noregi & Finnlandi frá fyrri stefnu. Raunsærri stefna tekur við af hjartahreinni einfeldni. En of seint, því miður.
Að byrgja brunninn

Hafandi lesið meira en ég kæri mig um af múslima-vanda norðurlanda hef ég tvær tillögur um móttöku flóttafólks:

1. Fyrir komu og við komu sé fólki gerð nákvæm grein fyrir gjánni milli veraldlegrar og múslimskrar lífssýnar. Að sharia-lög gildi ekki hér á landi. Hér sé ekki feðraveldi og konur og börn standi körlum jafnt. Að hér megi allir hæðast að hvers kyns almætti og spámönnum þess. Aðeins með slíkum upplýsingum sé fólki heimiluð landvist.

2. Lokað verði moskum, sem predika hegðun í andstöðu við stjórnarskrána og mannréttindayfirlýsinguna. Klerkum þeirra sé tafarlaust vísað af landi brott. Þetta er upp á framtíðina, veit ekki um slíkar moskur eða klerka núna.
Vanur heljarstökkum

Alibrahim, sendiherra Sádi-Araba, er dávaldur. Ólafur Ragnar Grímsson lýsir vel boði hans um mosku: „Kom mér satt að segja í svo opna skjöldu og var undir lok fundarins, að ég vissi eiginlega ekki með hvaða hætti ætti að bregðast við. Þannig að ég varð eiginlega bara svo hissa og svo lamaður við þessa yfirlýsingu að ég tók bara á móti henni.“ Forsetinn rankaði við sér fjórum mánuðum síðar og lýsti hernámi huga síns. Þá hafði Wikipedia birt leyniskýrslur sendiherrans um herleiðingu ÓRG. Eftir hrun stökk forseti vor af vagni útrásarvíkinga. Stökk nú af vagni miðaldagreifa og hoppaði upp á vestræna vagninn. Vanur heljarstökkum.
Önnur og þriðja kynslóð

Vandi vesturlanda af hryðjuverkum öfgamúslima stafar ekki beint af flóttafólki. Það áttar sig að vísu ekki á mun í lífsviðhorfum Evrópumanna og múslima. Rekur sig á veggi og leitar skjóls í sjálfvöldu gettói kringum mosku öfgapredikara. Börnum þeirra eða barnabörnum vegnar illa í skóla. Þau lenda á glapstigum og verða undir í keppni um störf. Það fær að heyra í moskunni, að vestrið sé vont og móðgun við guð. Úr þessum hópi koma þúsundir rugludalla. Eingöngu úr þeim hópi, trúartenging gerir þá terrorista. Þúsundir fylla sveitir Isis í Sýrlandi og Írak og koma til baka með illt í huga. Evrópa er á þeim punkti í ferlinu.
Svívirðileg fósturgjöld

Erlent fæddir ríkisborgarar í Danmörku líta á sig sem Dani. Nema múslimar, 86% þeirra líta

EKKI á sig sem Dani. Eftir skop Jyllandsposten 2005 að spámanninum fóru forustumennirnir um heiminn að rægja Danmörku. Samt er Danmörk veraldlegt ríki, þar sem leyft er að hæðast að hvers kyns almætti. Hegðun danskra múslima var svívirðileg aðför að fósturlandinu. Þeir hópa sig saman í sérstökum hverfum og eru þar ríki í ríkinu. Mynda háværa kröfuhópa um fé og fríðindi. Meirihluti kvenna er lokaður inni á heimilum og kann ekki stakt orð í dönsku. Vestræn ríki mega alls ekki láta viðgangast aðför múslima að 500 ára veraldlegri sögu sinni.